UDHËZIM
Nr. 9, datë 2.6.2026

PËR PËRCAKTIMIN E PROCEDURAVE TË NJËSIMIT
TË DIPLOMAVE TË INSTITUCIONEVE ARSIMORE TË HUAJA OSE TË NGJASHME ME TO, LËSHUAR NGA SHKOLLAT PRIVATE TË ARSIMIT TË MESËM TË LARTË, TË LICENCUARA NË REPUBLIKËN E SHQIPËRISË

Në mbështetje të pikës 4, të nenit 102 të Kushtetutës së Republikës së Shqipërisë dhe të pikës 3, të nenit 52, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar,
UDHËZOJ:

1. Të përcaktohen procedurat për njësimin e diplomave të institucioneve arsimore të huaja ose të ngjashme me to, lëshuar nga shkollat private të arsimit të mesëm të lartë, të licencuara në Republikën e Shqipërisë.
2. Në këtë udhëzim termat e mëposhtëm kanë kuptimet, si vijon:
a) “Program ndërkombëtar” është programi i arsimit të mesëm të lartë i akredituar nga një organizatë arsimore ndërkombëtare dhe i njohur ndërkombëtarisht;
b) “Institucion ndërkombëtar akreditues/certifikues” është organizata ose enti ndërkombëtar që akrediton ose certifikon programin arsimor dhe provimet përfundimtare;
c) “Njësim diplome” është procesi administrativ i barasvlerësimit të diplomës së një institucioni arsimor të huaj ose të ngjashëm me të, e cila lëshohet në përfundim të një programi të arsimit të mesëm të lartë të zhvilluar në një shkollë private të arsimit të mesëm të lartë, të licencuar në Republikën e Shqipërisë, që zbaton një program arsimor të aprovuar nga institucioni i huaj dhe që është e akredituar nga një institucion arsimor jashtë vendit.
3. Diplomat e institucioneve arsimore të huaja që njihen në Republikën e Shqipërisë, janë:
a) diploma për programin “International Baccalaureate Diploma Programme (IB DP)” , i cili zhvillohet në institucionin arsimor parauniversitar privat që ka statusin “IB World School” dhe lëshohet nga International Baccalaureate Organization;
b) diploma për programet “Cambridge International AS & A Level”, i cili zhvillohet në institucionin arsimor parauniversitar privat që akreditohet nga Cambridge International Education;
c) diploma për programin francez që zhvillohet në institucionin arsimor parauniversitar privat, të akredituar nga Agjencia për Arsimin Francez Jashtë Vendit (AEFE), në përfundim të të cilit jepet diploma “Diplôme du baccalauréat”.
4. Institucioni arsimor parauniversitar privat që ofron program ndërkombëtar duhet të plotësojë kriteret e mëposhtme:
a) të jetë i licencuar për ushtrimin e veprimtarisë arsimore në fushën e arsimit parauniversitar; 
b) të ketë akreditim nga institucioni ndërkombëtar akreditues/certifikues, brenda afatit të vlefshmërisë të përcaktuar nga ky institucion;
c) të zbatojë kurrikulën, sistemin e vlerësimit dhe standardet arsimore të programit ndërkombëtar për të cilin është akredituar/certifikuar;
d) të ketë personel mësimor të kualifikuar sipas kërkesave të programit; 
e) të garantojë zhvillimin e provimeve sipas standardeve të sigurisë dhe integritetit, të përcaktuar nga institucioni ndërkombëtar akreditues/certifikues.
5. Institucionet arsimore parauniversitare private të licencuara, të depozitojnë në ministrinë përgjegjëse për arsimin dhe në institucionin përgjegjës për shërbimet arsimore, dokumentacionin provues për plotësimin e kritereve, sipas pikës 4 të këtij udhëzimi.
6. Aplikimi për njësimin e diplomës kryhet në shërbimin përkatës të platformës qeveritare e-Albania dhe përmban formularin e aplikimit që plotësohet online. Aplikanti ngarkon në format elektronik (PDF) dokumentacionin e mëposhtëm:
a) diplomën që kërkon të njësohet në RSH, të shkarkuar nga sistemi SMIP me vulë elektronike;
b) listën e notave për vitet e kryerjes së arsimit të mesëm të lartë (transkriptin me nota ose dëftesat vjetore) të shkarkuara nga sistemi SMIP me vulë elektronike;
c) rezultatet e provimeve përfundimtare nëse ka, të shkarkuara nga sistemi SMIP me vulë elektronike;
d) fotokopjen e dokumentit të identifikimit (vetëm për shtetasit e huaj).
7. Njohja e provimeve përfundimtare të programeve ndërkombëtare:
a) Provimet përfundimtare të programeve ndërkombëtare të arsimit të mesëm të lartë, të përcaktuara në pikën 3 të këtij udhëzimi, njihen si të barasvlershme me provimet e Maturës Shtetërore në Republikën e Shqipërisë, për efekt të njësimit të diplomës;
b) Për qëllime të njësimit të diplomës, rezultatet e provimeve përfundimtare të përmendura në pikën 3 shërbejnë si bazë për verifikimin dhe barasvlerësimin akademik të arritjeve të nxënësit, pa qenë e nevojshme pjesëmarrja në Maturën Shtetërore;
c) Në përfundim të procedurës së njësimit, institucioni përgjegjës për shërbimet arsimore lëshon aktin administrativ të njësimit të diplomës, i cili konfirmon barasvlerësinë e saj me diplomën e arsimit të mesëm të lartë në Republikën e Shqipërisë, njësimin e notave me sistemin shqiptar të vlerësimit dhe notën mesatare të studimeve.
8. Procedura e njësimit të diplomës vijon me shqyrtimin dhe verifikimin e dokumentacionit nga Komisioni i Njohjes së Diplomave në institucionin përgjegjës për shërbimet arsimore. Kur aplikimi është i plotë, institucioni përgjegjës për shërbimet arsimore ngarkon në mënyrë elektronike vërtetimin e njësimit të diplomës brenda 5 (pesë) ditëve nga data e aplikimit.
9. Në rast konstatimi të mangësive në dokumentacion, institucioni përgjegjës për shërbimet arsimore njofton aplikantin brenda 3 (tre) ditëve nga data e aplikimit në adresën elektronike të deklaruar prej tij në formular, për plotësimin e dokumentacionit të munguar.
10. Brenda 3 (tre) ditëve nga data e marrjes së njoftimit, aplikanti ngarkon në të njëjtin aplikim/ose dërgon në adresën elektronike të institucionit përgjegjës për shërbimet arsimore dokumentacionin plotësues. Institucioni përgjegjës për shërbimet arsimore, brenda 5 (pesë) ditëve nga data e marrjes së dokumentacionit të plotësuar, ngarkon vërtetimin e njësimit të diplomës. Në rast të mosplotësimit të dokumentacionit brenda afatit të përcaktuar, shqyrtimi i aplikimit ndërpritet dhe praktika arkivohet duke njoftuar aplikantin.
11. Vërtetimi i njësimit të diplomës lëshohet sipas modelit të përcaktuar në shtojcën nr. 1, bashkëlidhur dhe pjesë përbërëse e këtij udhëzimi.
12. Vërtetimi i njësimit të diplomës përmban minimalisht elementet e mëposhtme:
a) emrin, atësinë dhe mbiemrin e aplikantit;
b) emërtimin e shkollës private të arsimit të mesëm të lartë të licencuar në Republikën e Shqipërisë që ka lëshuar diplomën;
c) datën e lëshimit të diplomës;
d) notat e njëvlershme me provimet e maturës shtetërore në Republikën e Shqipërisë;
e) notën mesatare të përgjithshme të njëvlerësuar sipas VKM-së për notën mesatare.
13. Institucioni përgjegjës për shërbimet arsimore është institucioni përgjegjës për mbajtjen dhe përditësimin e regjistrit zyrtar të njësimit të diplomave. Regjistri mbahet në format fizik (hard copy) dhe elektronik.
14. Ky shërbim aplikohet në formë shkresore deri në përshtatjen dhe përfundimin e zhvillimeve teknike për pranimin dhe trajtimin online të aplikimeve në sistemin e-Matura.
15. Nxënësi që studion në institucionin arsimor parauniversitar privat, që ofron program ndërkombëtar mund të kryejë edhe provimet e Maturës Shtetërore dhe nuk pajisen me njësim të diplomës.
16. Ngarkohet për zbatimin e këtij udhëzimi Sekretari i Përgjithshëm, Drejtoria e Përgjithshme e Zhvillimit për Arsimin Parauniversitar në Ministrinë e Arsimit, Qendra e Shërbimeve Arsimore, si edhe shkollat private të arsimit të mesëm të lartë, që zhvillojnë mësimin edhe në gjuhë të huaj, të licencuara në Republikën e Shqipërisë.
Ky udhëzim hyn në fuqi pas botimit në Fletoren Zyrtare.


MINISTËR I ARSIMIT
Mirela Kumbaro Furxhi





Shtojca nr. 1

MINISTRIA E ARSIMIT 
QENDRA E SHËRBIMEVE ARSIMORE

 Nr. prot. ____, Tiranë, më __.__.____

VËRTETIM NJËSIMI

Vërtetohet njësimi i diplomës së arsimit të mesëm të lartë, për z./znj. ___________________ (emër atësi mbiemër), ( ), lëshuar nga _______________ (institucioni i arsimit të mesëm të lartë, i licencuar në Republikën e Shqipërisë që ka lëshuar diplomën), më datë __.__.____ (data e lëshimit të diplomës), lloji i arsimit të mesëm të lartë ___________, nota mesatare e të gjitha viteve të arsimit të mesëm të lartë __________________, notat e njëvlershme me provimet e maturës shtetërore në Republikën e Shqipërisë, _____________, nota mesatare e provimeve të maturës, ________________________, nota mesatare e përgjithshme e njëvlerësuar sipas VKM-së për notën mesatare.
Bashkëlidhur këtij vërtetim gjendet tabela e konvertimit të notave me maturën shtetërore dhe nota mesatare.
Kjo diplomë njësohet si ___________________________ në Republikën e Shqipërisë.

	Nota mesatare e të gjitha viteve të arsimit të mesëm të lartë:
	
---
	
(nota me fjalë)

	Notat e njëvlershme me provimet e maturës shtetërore në RSh:

	Nota D1
	Gjuhë shqipe dhe letërsi:
	--.--
	(nota me fjalë)

	Nota D2
	Matematikë: 
	--.--
	(nota me fjalë)

	Nota D3
	Gjuhë e huaj (--):
	--.--
	(nota me fjalë)

	Nota Z
	Lënda me zgjedhje
	--.--
	(nota me fjalë)

	Nota mesatare e provimeve të maturës:
	--.--
	(nota me fjalë)

	Nota mesatare e përgjithshme, e njëvlerësuar:
	--.--
-
	(nota me fjalë)



[bookmark: _GoBack]Z./znj. Emër Atësi Mbiemër nuk ka detyrime të Maturës Shtetërore.

